Ez a javaslat összhangban áll a halászati ellenőrzési politikával, amelynek célja a közös halászati politika végrehajtásának előmozdítása a jogellenes, be nem jelentett és szabályozatlan halászat elleni küzdelem fokozásával és egy hatékony uniós halászati ellenőrzési rendszer létrehozásával. A javaslat a közös halászati politikát kiegészítő integrált uniós tengerpolitika kidolgozásával és végrehajtásával is összhangban áll. Végül az Európai Halászati Ellenőrző Hivatal (EFCA) hatásköreivel is összhangban áll, amelyek magukban foglalják az EU integrált tengerpolitikájának végrehajtását és a jogellenes, be nem jelentett és szabályozatlan halászat elleni küzdelmet.

Ez a jogalkotási javaslat a Bizottság által javasolt, Európa külső határainak védelmét megerősítő intézkedéscsomag részét képezi – ideértve a partvédelmi feladatok ellátásában való európai együttműködést is –, amely az Európai Tengerbiztonsági Ügynökség létrehozásáról szóló 1406/2002/EK tanácsi rendelet módosítására irányuló javaslatot és az Európai Határ- és Partvédelmi Ügynökség létrehozásáról szóló tanácsi rendeletre irányuló javaslatot is tartalmazza. Az e javaslatban található lényeges módosítások megegyeznek az Európai Tengerbiztonsági Ügynökség létrehozásáról szóló rendelet javasolt módosításaival és az Európai Határ- és Partvédelmi Ügynökség létrehozásáról szóló rendeletre irányuló javaslatban foglalt, európai partvédelmi együttműködésről szóló javasolt rendelkezésekkel.

Mivel ezt az intézkedést az EFCA fogja végrehajtani, az értékelését az ügynökség ötéves értékelése is tartalmazni fogja, amelynek a megállapításait és ajánlásait a Bizottság továbbítja az Európai Parlamentnek és a Tanácsnak, illetve nyilvánosságra hozza őket.

•Magyarázó dokumentumok (irányelvek esetében)

Tárgytalan.

•A javaslat egyes rendelkezéseinek részletes magyarázata

Jelenleg az EFCA köteles hozzájárulni a jogellenes, be nem jelentett és szabályozatlan halászat elleni küzdelemhez. Az EFCA-nak a jogellenes, be nem jelentett és szabályozatlan halászat elleni küzdelemmel kapcsolatban nemzetközi téren szerzett tapasztalata elengedhetetlen az európai partvédelmi kapacitás és határellenőrzés számára, mert a jogellenes, be nem jelentett és szabályozatlan halászathoz gyakran más tengeri bűncselekmények is kapcsolódnak. Az EFCA szakértelmet szerzett a kockázatkezelési stratégiákban, több ezer fogási tanúsítvány elemzése által a jogellenes, be nem jelentett és szabályozatlan halászathoz kapcsolódó lehetséges érdekek azonosításában, a műveleti koordinációban és az ellenőrzésben, ideértve a nemzetközi színteret is. Az ügynökség e tekintetben aktívan támogatja a harmadik országokat képzések lebonyolítása és kapacitásépítési tevékenységek révén. Nemzetközi felhatalmazásának köszönhetően az EFCA már komoly szakértelmet szerzett a közös ellenőrzési platformok bevezetésében, és kiemelt fontosságú kapcsolatot tart fenn az uniós tagállamokkal és harmadik országokkal. A földközi-tengeri ellenőrzések vonatkozásában az EFCA nemrégiben ellenőröket cserélt Törökországgal, és rendszeresen képzési szemináriumokat tart, ahol uniós ellenőrök találkoznak Albániából, Törökországból, Libanonból, Izraelből, Egyiptomból, Tunéziából, Algériából és Marokkóból származó ellenőrökkel.

1.A rendelet hatálya kiterjed a hajózási adatszolgáltatási rendszerekben elérhető, illetve az ügynökségek által fenntartott vagy a számukra elérhető más információs rendszerekben található adatok egyesítésével és elemzésével előállított információk megosztására. Ez elő fogja mozdítani az ügynökségek közötti információmegosztást. Ezenkívül lehetővé teszi az EFCA számára, hogy ügynökségek közötti információcserét lebonyolító rendszereket vezessen be, hogy elindítsa az összes vonatkozó megvalósíthatósági tanulmányt, továbbá állandó adatszolgáltatást és uniós adatcsomópontot hozzon létre. A halászatra alkalmazandó nyomonkövetési, ellenőrzési és felügyeleti intézkedésekből szerzett tapasztalatának a közös alkalmazási terv fogalmán és az uniós ellenőrökön keresztül történő számbavételével és a különböző szakpolitikákhoz (emberkereskedelem, migránsok csempészete, halászat, határőrség, környezetvédelem, kábítószer-kereskedelem, fegyverkereskedelem, hajóbiztonság stb.) kapcsolódó felhatalmazásokkal rendelkező ellenőrök hatáskörének kiterjesztésével és velük közös műveletek szervezésével az EFCA képes lesz kellően előmozdítani a – többek között a műholdas hajómegfigyelési rendszereket (VMS) és az elektronikus jelentéstételi rendszereket is magukban foglaló – ellenőrzési és felügyeleti tevékenységei alkalmával összegyűjtött adatok cseréjét. A VMS-adatok műholdas megfigyelési rendszerekből kinyert adatok. Lehetővé teszik bármelyik hajó valós idejű földrajzi helyzetének és minden korábbi, tengeren megtett útjának mindenkori rögzítését. Ezek az adatok rendkívül hasznosak a migráció ellenőrzése szempontjából, mivel lehetővé teszik a határellenőrzést és a felkutatási és mentési műveleteket. Az adatok segítségével azonosíthatók azok a halászhajók, amelyek bevándorlók felvétele céljából megállnak egy kikötőben. Mivel ezek az adatok a hajó sebességét is tartalmazzák, lehetőség van például a migránsokkal való túlzsúfoltságuk vagy egy mögöttük lévő másik hajó vontatása miatt lassabban haladó hajók azonosítására. Az elektronikus jelentéstételi rendszereket a halászok használják a halászati tevékenységükre vonatkozó adatok elektronikus rögzítésére és bejelentésére. Ebből következően az adott területen végzett hasonló tevékenységekre vonatkozó adatokkal való összehasonlítás által lehetővé teszik a szokásostól eltérő vagy illegális tevékenységek azonosítását. Mivel ezek az adatok a kirakodási nyilatkozatot is magukban foglalják, így tudni lehet, hogy a hajó hol kötött ki, és hogy végül illegális migránsok szálltak-e fel rá.

2.A rendelet hatálya a legkorszerűbb technológián alapuló felügyeleti és kommunikációs szolgáltatások nyújtására is kiterjed, ideértve a világűrbe telepített és a földi infrastruktúrát és a bármilyen platformra telepített érzékelőket is. Az ügynökség ezáltal intézményesítheti a nemzeti, európai és nemzetközi partnerek közötti együttműködést. Az ügynökség így ki tud majd alakítani egy magas szintű nyomonkövetési, ellenőrzési és felügyeleti kockázati keretrendszert, amely összefogja a jelenleg működő nemzeti és regionális keretrendszereket. Ezenfelül lehetővé teszi a szabálytalan tevékenységek észlelését célzó tevékenységeknek a többi ügynökséggel összehangolt végrehajtását. Az elmúlt években az EFCA a hetedik keretprogram vonatkozó projektjeiben való részvétele és az EMSA-val az EFCA MARSURV IMDatE szolgáltatás létrehozásában való együttműködése által jelentős tapasztalatot szerzett a tengeri információk korrelációjában, elemzésében és értelmezésében. Manapság az EFCA híres arról, hogy képes részletes magatartásellenőrzésre, ami az elérhető őrjárati eszközök hatékonyabb felhasználását eredményezi. A Kopernikusz biztonsági szolgáltatások jövőbeli végfelhasználójaként nyilvántartott EFCA célja, hogy kapacitását és eredményeit továbbfejlessze és más ügynökségekkel is megossza.

3.A rendelet hatálya a nemzeti és uniós szintű kapacitásépítésre is kiterjed iránymutatások, ajánlások és bevált módszerek kidolgozása, valamint a személyzet képzésének és cseréjének előmozdítása által, amelynek célja a partvédelmi feladatokkal összefüggő információcsere és az azzal kapcsolatos együttműködés elősegítése. Az EFCA ezáltal fokozni fogja a tudatosságot a tengerbiztonság, a tengerhajózási biztonság, a felkutatás és mentés, a határellenőrzés és a halászati ellenőrzés területén. Képzési anyagok és kézikönyvek készítése és terjesztése által az ügynökség a szakértelmet is növelni fogja. Az EFCA szakértői ajánlásokat is megfogalmazhat a nyomonkövetési, ellenőrzési és felügyeleti szabályokkal kapcsolatos hatékony végrehajtási módszerekről.

4.A rendelet hatálya ezenkívül a kapacitásmegosztásra is kiterjed, ideértve a többcélú műveletek tervezését és végrehajtását, illetve az eszközök és más képességek ágazatok és államok közötti megosztását. Az EFCA így képes lesz ellenőrzési és vizsgálati tevékenységeinek fokozására, a bűncselekmények felderítését célzó, új típusú műveletek végzésére, a csempészútvonalak elvágására, továbbá az uniós és nemzeti jog alkalmazásának biztosítására. A járőrhajók bérlése lehetővé és egyben hatékonnyá teszi nemcsak a jogellenes halászati tevékenységek és más bűncselekmények felderítésének többcélú megközelítését mozdítja elő, hanem általában az EU külső határainak hatékonyabb ellenőrzését is.

2015/0308 (COD)

Javaslat

AZ EURÓPAI PARLAMENT ÉS A TANÁCS RENDELETE

az Európai Halászati Ellenőrző Hivatal létrehozásáról szóló 768/2005/EK tanácsi rendelet módosításáról

(EGT-vonatkozású szöveg)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 43. cikke (2) bekezdésére,

tekintettel az Európai Bizottság javaslatára,

a jogalkotási aktus tervezete nemzeti parlamenteknek való megküldését követően,

tekintettel az Európai Gazdasági és Szociális Bizottság véleményére,